Document ID: /roh_data/filtered/fineweb-2-filterrobots_roh.jsonl.gz/61786

Nus tuttas e tuts essan pertutgads durant nossa vita d'ina furma da violenza. Saja quai sco persunas pertutgadas directamain da violenza, sco persunas violentas u sco persunas externas. Betg mintga furma da violenza n'ha da far cun l'egualitad da dunna ed um. La lavur d'egualitad s'occupa da las furmas da violenza che resultan u che vegnan favurisadas da las relaziuns da pussanza inegualas tranter las schlattainas.
Dunnas ed umens èn pertutgads differentamain da violenza areguard la natira, il context e las consequenzas da la violenza:
- las dunnas han ina gronda ristga da daventar victimas d'ina violenza fisica e sexuala en il partenadi u en il ex-partenadi.
- Ils umens èn exponids pli fitg a la violenza fisica en il spazi public, particularmain sco giuvenils. Ma er da la violenza fisica tras ils geniturs èn ils mats pertutgads pli savens che las mattas.
- Umens e dunnas sentan la violenza psichica il pli savens en il mund da lavur.
Violenza a chasa
La violenza a chasa e la violenza en relaziuns da pèrs chaschunan en emprima lingia gronda dolur umana. Ellas violeschan ils dretgs umans e na pon betg vegnir toleradas.
Er umens pon daventar victimas da violenza a chasa, ma la pli gronda part da las victimas èn dunnas.
Ina da tschintg dunnas ha sentì almain ina giada violenza fisica u sexuala tras in partenari. Violenza a chasa pertutga dunnas independentamain dal stadi da furmaziun, da las entradas, da la naziunalitad, da la vegliadetgna u da la religiun. Cun pli gronda probabilitad vegn ina dunna blessada, violada u mazzada da ses partenari che d'ina persuna nunenconuschenta.
Violenza a chasa n'è betg pli ina chaussa privata
La caracteristica essenziala da la violenza a chasa è quella che la victima e la persuna violenta stattan en ina relaziun emoziunala ina cun l'autra e vivan per il solit en la medema chasada. Dapi in pèr onns sa mussa ina clera midada da la tenuta envers violenza a chasa. Violenza a chasa n'è betg pli in problem privat, mabain in problem public. Las numerusas adattaziuns da leschas per proteger las victimas, las normas da spedida per la persuna violenta, l'uffizialisasziun da la violenza (q.v.d. ella vegn persequitada d'uffizi) ed ils posts da cussegliaziun per persunas violentas gidan a proteger meglier las victimas.
Tge che nus faschain
Da l'onn 2003 fin l'onn 2011 ha il Post da stab realisà in project d'intervenziun cunter violenza a chasa. Dapi l'onn 2014 ha l'Uffizi dal servetsch social dal Grischun sco nov Post da coordinaziun cunter violenza a chasa l'incumbensa da garantir che quest tema vegnia tractà vinavant en quest context.
Broschuras e fegls d'infurmaziun
Informationsblätter "Häusliche Gewalt" des EBG
film davart violenza a chasa Violenza cunter dunnas I Zuhause in Gefahr – Gewalt in den eigenen vier Wänden I Cuntrasts I RTR
Mutilaziun da las genitalias femininas
La mutilaziun da las genitalias femininas u Female Genital Mutilation (FGM) è ina violaziun dals dretgs umans da mattas e da dunnas. Ella violescha il dretg da l'integritad corporala.
En Svizra vegn il dumber da las mattas e da las dunnas pertutgadas stimà a var 6700. Tenor il dretg svizzer è l'excisiun chastiabla.
En il cumbat cunter la mutilaziun da las genitalias femininas èsi impurtant che las differentas gruppas en mira ch'èn en contact cun las mattas e cun las dunnas periclitadas u pertutgadas, sajan infurmadas davart FGM e possian agir en moda preventiva.
Violenza en relaziuns tranter giuvenils
Las ideas stereotipas davart quai ch'è masculin e quai ch'è feminin èn ina ristga per la prontezza a la violenza da giuvenils. Ils flirts, las emprimas relaziuns d'amur, il scuvrir e l'empruvar l'atgna sexualitad sco er l'autoinscenaziun sco um u sco dunna giogan ina rolla impurtanta durant la pubertad. Analisas mussan che bleras mattas e blers mats fan emprimas experientschas cun la violenza en relaziuns gia durant quest temp decisiv. Questa violenza n'è betg visibla d'ordaifer, ma sias consequenzas èn gravantas.
Co met jau sco um u sco dunna mes cunfins? Tge ma giavisch jau da mias collegas e da mes collegas? Tge aspect ha mia percepziun persunala? Tge aspect ha mia percepziun da l'autra schlattaina?
Respect en l'inscunter
En il rom dal Project d'intervenziun grischun cunter violenza a chasa ha Christian Stalder (responsabel per il project e pedagog social cun il focus sin la lavur cun umens e cun mats) purschì – en collavuraziun cun Nicole Dobmann (pedagoga sociala) – ina plattafurma da barat per ils giuvenils. Las mattas ed ils mats han pudì sa fatschentar cun ils giavischs e cun ils basegns da l'atgna e da l'autra schlattaina ed han pudì emprender d'enconuscher e da respectar ils cunfins da l'autra persuna.
Il project è vegnì lantschà il schaner 2008 ed ha realisà lavuratoris en differents centers da giuvenils en il chantun. Tut en tut èn sa participads pli che 100 giuvenils. La fin da l'onn 2009 è vegnì terminà "Respect en l'inscunter" sco ina part dal Project d'intervenziun grischun cunter violenza a chasa.
Respect en l'inscunter
Violenza e scola
Er la scola è in lieu, nua ch'i po dar violenza. Questa violenza cumpiglia mobing, violenza fisica, smanatschas, constricziun fin violenza sexuala. Las medias socialas e l'access a material pornografic èn ils motivs, per ils quals la violenza survegn dimensiuns pli grondas.
Las persunas d'instrucziun, ils geniturs sco er las conscolaras ed ils conscolars èn envidads da tegnair avert ils egls e d'agir cuminaivlamain cun las persunas spezialisadas. En il Grischun è la lavur sociala da scola vegnida amplifitgada cuntinuadamain. Ultra da las persunas d'instrucziun è ella l'instanza da contact adattada.
„Violenza a chasa – tge po la scola far?“
Co poss jau sco persuna d'instrucziun gidar uffants e giuvenils che sentan violenza en lur conturns da famiglia? La broschura infurmescha las persunas d'instrucziun da tut ils stgalims davart las consequenzas da la violenza a chasa per uffants e per giuvenils, co ch'ellas duain proceder en cas d'in suspect e nua ch'ellas chattan agid professiunal.
Commerzi cun umans
Sin l'entir mund è il commerzi cun umans ina criminalitad organisada. Tenor stimaziuns vegnan mintga onn fin dus milliuns persunas traffitgadas e vendidas en moda violenta suror ils cunfins naziunals.
Bleras d'ellas van a finir en la prostituziun sfurzada. Autras vegnan explotadas sco forzas da lavur. Circa 80 % dad ellas èn dunnas e mattas, bleras da quellas minorennas.
Il Servetsch da coordinaziun cunter il commerzi cun umans e la cuntrabanda cun migrants (SCOCC) ha l'incumbensa da stgaffir las structuras e las colliaziuns necessarias per cumbatter efficaziamain cunter il commerzi cun umans e cunter la cuntrabanda cun migrants en Svizra. Quest servetsch sa cumpona da las autoritads e dals posts federals e chantunals ch'èn incumbensads da cumbatter cunter il commerzi cun umans sco er d'organisaziuns nunguvernamentalas e d'organisaziuns internaziunalas.
Mulestas sexualas
Las mulestas sexualas n'han nagut da far cun in flirt, cun amur u cun in clima da lavur luc, mabain èn ina inobservanza dals cunfins persunals. Quests cunfins determinescha mintgina sezza e mintgin sez.
Tgi che mulesta ina dunna u in um a la plazza da lavur, tgi che umiliescha autras persunas cun pleds, cun gests u cun fatgs, violescha il dretg vertent. Las mulestas sexualas sa mussan en differentas furmas:
- remartgas indecentas, spruhs sexistics e sgnoccas sexisticas
- contact corporal apparentamain casual e cumportament importunt
- tentativas d'avischinaziun u invitaziuns che carmalan cun avantatgs
- preschentar, pender si, exponer u trametter (er sin via electronica) material pornografic en l'ambient da lavur
- agressiuns sexualas e corporalas
Las mulestas sexualas pon capitar en ils lieus ils pli differents. Per exempel en il biro, en il magasin, en l'ascensur, sin l'excursiun da manaschi, al copiader u en passond. Savens capitan ellas er per telefon, per e-mail, per SMS u sur las medias socialas.
Er dunnas pon esser delinquentas. En la pratica èn però las persunas mulestantas per gronda part umens e las victimas per gronda part dunnas.
Nossa purschida da cussegliaziun
La Lescha d'egualitad scumonda mulestas sexualas a la plazza da lavur. Las patrunas ed ils patruns èn obligads tenor lescha da proteger lur emploiadas ed emploiads cunter mulestas sexualas.
As interessais Vus sco patruna u sco persuna ch'è responsabla per il persunal per ir enturn cun quest tema en Voss manaschi? Nus As cussegliain gugent.
Ulteriuras infurmaziuns
Essas Vus pertutgada persunalmain da mulestas sexualas? Ans contactai per plaschair.